EL Επίσημη Εφημερίδα της Ευρωπαϊκής Ένωσης C 108/18

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2016/C 108/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«ISTARSKO EKSTRA DJEVIČANSKO MASLINOVO ULJE»

Αριθ. ΕΕ: HR-PDO-0005-01358 – 30.7.2015

ΠΟΠ ( X ) ΠΓΕ ( )

1. Ονομασία(-ες)

«Istarsko ekstra djevičansko maslinovo ulje»

2. Κράτος μέλος ή τρίτη χώρα

Κροατία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.5. Έλαια και λίπη (βούτυρο, μαργαρίνη, λάδι, κ.λπ.)

3.2. Περιγραφή του προϊόντος για το οποίο ισχύει η ονομασία υπό 1

Το προϊόν «Istarsko ekstra djevičansko maslinovo ulje» είναι εξαιρετικό παρθένο ελαιόλαδο παραγόμενο απευθείας από τον καρπό των ελαιόδεντρων (Olea europaea, L.), αποκλειστικά με μηχανικά μέσα.

Κατά τη διάθεση στο εμπόριο, το προϊόν πρέπει να διαθέτει τα ακόλουθα φυσικοχημικά και οργανοληπτικά χαρακτηριστικά:

— περιεκτικότητα σε ελεύθερα λιπαρά οξέα εκφραζόμενη σε ελαϊκό οξύ: ≤ 0,4 %

— αριθμός υπεροξειδίων: ≤ 6 mmol O2/kg

— K232: ≤ 2,25

— K270: ≤ 0,20

— ΔK: ≤ 0,01

— άρωμα: τουλάχιστον μετρίως έως έντονα αισθητό άρωμα φρέσκιας ελιάς, φρούτων, λαχανικών ή άλλων πράσινων τμημάτων φυτών όπως φύλλα ή χλόη κ.λπ. (διάμεσος τιμή φρουτώδους σε συνεχή γραμμική κλίμακα > 3,0)

— γεύση: υγιούς και φρέσκιας ελιάς, με νότες πικρού και πικάντικου, εντός των ακόλουθων οριακών τιμών:

— πικρότητα: ελαφρώς, μετρίως ή έντονα αισθητή (διάμεσος τιμή σε συνεχή γραμμική κλίμακα ≥ 2,0)

— πικάντικο: ελαφρώς, μετρίως ή έντονα αισθητό (διάμεσος τιμή σε συνεχή γραμμική κλίμακα ≥ 2,0)

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το ελαιόλαδο «Istarsko ekstra djevičansko maslinovo ulje» μπορεί να παράγεται από καρπούς των ακόλουθων ποικιλιών ελαιοδέντρων: istarska belica, buža, karbonaca, črnica, žižolera, rošinjola, puntoža, leccino, frantoio, moraiolo, pendolino και picholine. Αυτές οι ποικιλίες πρέπει να αντιπροσωπεύουν, μεμονωμένα ή από κοινού, σε ποικίλες αναλογίες, τουλάχιστον το 80 % του προϊόντος «Istarsko ekstra djevičansko maslinovo ulje».

Το ελαιόλαδο «Istarsko ekstra djevičansko maslinovo ulje» μπορεί να περιέχει και άλλες ποικιλίες, αλλά αυτές δεν πρέπει να αντιπροσωπεύουν περισσότερο από το 20 % του προϊόντος.

Για να θεωρηθεί μονοποικιλιακό, το ελαιόλαδο πρέπει να περιέχει 80 % της εν λόγω ποικιλίας.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της παραγωγής του ελαιολάδου «Istarsko ekstra djevičansko maslinovo ulje», από την καλλιέργεια έως τη μεταποίηση των ελιών, πρέπει να εκτελούνται εντός της οριοθετούμενης στο σημείο 4 γεωγραφικής περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία, κ.λπ. του προϊόντος στο οποίο αναφέρεται η καταχωρισμένη ονομασία

Η συσκευασία του «Istarsko ekstra djevičansko maslinovo ulje» πρέπει να εκτελείται εντός της οριοθετούμενης στο σημείο 4 γεωγραφικής περιοχής ώστε να διαφυλάσσονται τα ιδιαίτερα χαρακτηριστικά και η ποιότητα του ελαιολάδου. Πράγματι, η συσκευασία του ελαιολάδου στην περιοχή παραγωγής του επιτρέπει να μειώνεται στο ελάχιστο ο κίνδυνος αλλοίωσης της ποιότητας κατά τη μεταφορά και τις επαναλαμβανόμενες μεταγγίσεις του ελαιολάδου, λόγω της έκθεσης σε διακυμάνσεις θερμοκρασίας, στο ατμοσφαιρικό οξυγόνο και στο φως. Επιπλέον, οι περιορισμοί όσον αφορά τη συσκευασία έχουν το πλεονέκτημα να εξασφαλίζουν ότι οι έλεγχοι συμμόρφωσης από πλευράς των αρμοδίων αρχών εκτελούνται παρόντων των αντίστοιχων παραγωγών, οι οποίοι παραδοσιακά συσκευάζουν οι ίδιοι το ελαιόλαδό τους. Η πιστοποίηση της συμμόρφωσης και του δικαιώματος χρήσης της ονομασίας προέλευσης έχει μεγάλη σημασία γι’ αυτούς καθώς επιτρέπει την ενίσχυση της εμπιστοσύνης των καταναλωτών, την επίτευξη ανταγωνιστικού πλεονεκτήματος και, συνεπώς, την αύξηση του εισοδήματός τους.

Η συσκευασία του ελαιολάδου εντός της περιοχής παραγωγής διευκολύνει επίσης σημαντικά τον έλεγχο της ιχνηλασιμότητας και της ποιότητας, που θα ήταν δύσκολο να εκτελεστεί εκτός της οριοθετημένης περιοχής.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Η ονομασία του προϊόντος «Istarsko ekstra djevičansko maslinovo ulje» πρέπει να είναι εμφανέστερη από άποψη μεγέθους, τύπου και χρώματος της γραμματοσειράς (τυπογραφία), σε σύγκριση με κάθε άλλη εγγραφή. Το μέγεθος των χαρακτήρων του σήματος του παραγωγού δεν μπορεί να υπερβαίνει το 70 % του μεγέθους της ονομασίας προέλευσης.

Η ένδειξη του ονόματος των γεωργικών εκμεταλλεύσεων, των οικογενειακών αγροκτημάτων, κ.λπ., και της τοποθεσίας στην οποία είναι εγκατεστημένα, η χρήση τοπωνυμίων καθώς και η αναφορά ότι η εμφιάλωση εκτελείται εντός της εκμετάλλευσης ή σε συνεταιρισμό εκμεταλλεύσεων εγκατεστημένο εντός της περιοχής παραγωγής επιτρέπεται μόνον εάν το προϊόν έχει παραχθεί αποκλειστικά από ελιές που έχουν συγκομιστεί σε ελαιώνες οι οποίοι αποτελούν τμήμα της συγκεκριμένης εκμετάλλευσης, δηλαδή βρίσκονται στην τοποθεσία που αναφέρεται στην ετικέτα.

Η ονομασία «Istarsko ekstra djevičansko maslinovo ulje» δεν μπορεί να συνοδεύεται από άλλες ενδείξεις, εκτός από αυτές που προβλέπονται στις προδιαγραφές του προϊόντος. Επιτρέπονται οι ορθοί και τεκμηριωμένοι ισχυρισμοί που αποβλέπουν στην προβολή των ειδικών διαδικασιών που εφαρμόζει κάθε παραγωγός, για παράδειγμα, το γεγονός ότι το ελαιόλαδο είναι «μονοποκιλιακό» ή ότι οι ελιές «συγκομίζονται χειρωνακτικά».

Στην ετικέτα του προϊόντος πρέπει επίσης να αναγράφεται το έτος συγκομιδής.

Κατά τη διάθεση του προϊόντος στο εμπόριο, κάθε συσκευασία πρέπει επίσης να φέρει σφραγίδα, η οποία να περιλαμβάνει το κοινό σήμα και τον μοναδικό αριθμό συσκευασίας που εγγυώνται στον καταναλωτή την ιχνηλασιμότητα του προϊόντος και την τήρηση των προδιαγραφών.

Το δικαίωμα χρήσης των σφραγίδων χορηγείται, υπό τους ίδιους όρους, σε όλους τους χρήστες του σήματος που θέτουν στην αγορά ένα σήμα σύμφωνο με τις προδιαγραφές του προϊόντος.

Το ενιαίο σήμα αναπαριστάνεται κατωτέρω.

Το κοινό σήμα είναι μια κατακόρυφη έλλειψη της οποίας το εξωτερικό περίγραμμα φέρει την ένδειξη «Istarsko ekstra djevičansko maslinovo ulje». Εντός της έλλειψης αναπαριστάνεται η χερσόνησος της Ίστρια, με τα όρια της περιοχής παραγωγής. Από το κατώτερο άκρο της χερσονήσου στάζει μια σχηματοποιημένη σταγόνα ελαιολάδου.

4. Συνοπτική οριοθέτηση της γεωγραφικής περιοχής

Η παραγωγή του «Istarsko ekstra djevičansko maslinovo ulje» επιτρέπεται αποκλειστικά εντός των διοικητικών ορίων του διοικητικού διαμερίσματος Istarska županija και τμήματος της διοικητικού διαμερίσματος Primorsko-goranska županija. Στο διοικητικό διαμέρισμα Istarska županija, η παραγωγή επιτρέπεται στο έδαφος των ακόλουθων δήμων και κοινοτήτων: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar, Žminj. Στο διοικητικό διαμέρισμα Primorsko-goranska županija, η παραγωγή επιτρέπεται στο έδαφος των ακόλουθων δήμων και κοινοτήτων: Mošćenička Draga, Lovran, Opatija, Matulji και Kastav.

5. Δεσμός με τη γεωγραφική περιοχή

Ιδιαιτερότητα της περιοχής

Λόγω των γεωλογικών και τοπογραφικών χαρακτηριστικών και, σε κάποιο βαθμό, κλιματικών, η Ίστρια υποδιαιρείται σε τρία χωριστά τμήματα: το ορεινό τμήμα, μικρού μεγέθους, το οποίο αντιστοιχεί στο βόρειο και βορειοανατολικό της χερσονήσου· το κεντρικό τμήμα, λοφώδες, με τους φλυσχικούς σχηματισμούς του και, τέλος, το ασβεστολιθικό υψίπεδο, κατά μήκος της παράκτιας ζώνης, στα νότια και τα δυτικά της χερσονήσου. Το νότιο, δυτικό και κεντρικό τμήμα, στα οποία επικρατεί μεσογειακό κλίμα, είναι τα σημαντικότερα για την ελαιοκαλλιέργεια. Παρόλο που η χερσόνησος της Ίστρια βρίσκεται σε γεωγραφικό πλάτος που αντιστοιχεί στο βόρειο όριο της περιοχής που είναι κατάλληλη για την ελαιοκαλλιέργεια, χάρη στο σχήμα της και τον προσανατολισμό της έχει ηπιότερο κλίμα από εκείνο των άλλων περιοχών ίδιου γεωγραφικού πλάτους. Έτσι, το κλίμα που επικρατεί στο νότιο τμήμα της Ίστρια παρουσιάζει τα χαρακτηριστικά του μεσογειακού κλίματος, με ισχυρή θαλάσσια επιρροή, πολύ ξηρά καλοκαίρια, μέση ετήσια θερμοκρασία περίπου 16 °C και ολικό ετήσιο βροχομετρικό ύψος περίπου 820 mm. Στο δυτικό και βορειοδυτικό τμήμα, το κλίμα είναι μάλλον υπομεσογειακό, με λιγότερο ξηρά καλοκαίρια, μέση ετήσια θερμοκρασία περίπου 14 °C και ολικό ετήσιο βροχομετρικό ύψος περίπου 1 000 mm.

Τα πλεονεκτήματα που παρουσιάζουν οι εδαφοκλιματικές συνθήκες της Ίστρια για την καλλιέργεια για την ελαιοκαλλιέργεια είχαν αναγνωριστεί από τους Ρωμαίους κατά την αρχαιότητα, με αποτέλεσμα, εδώ και περισσότερα από δύο χιλιάδες χρόνια, οι ελιές και το ελαιόλαδο να αποτελούν όχι μόνο σημαντικό οικονομικό παράγοντα αλλά και «σήμα κατατεθέν» της Ίστρια. Σε ορισμένους από τους αμφορείς που έχουν ανακαλυφθεί, μπορεί κανείς ακόμη να διαβάσει τις περιγραφές «Olei Histrici» (έλαιο Ιστρίας) και «Olei flos» (έλαιο πρώτης έκθλιψης), γεγονός που μαρτυρεί ότι ήδη από την εποχή εκείνη το ελαιόλαδο υψηλής ποιότητας έφερε ειδική σήμανση. Το ελαιόλαδο της Ίστρια μεταφερόταν από τις εμπορικές οδούς έως τη βόρεια Ιταλία, την Νορική και την Παννονία.

Κατά το δεύτερο ήμισυ του 20ού αιώνα, η ανάπτυξη του ελαϊκού κλάδου της Ίστρια άρχισε να επιταχύνεται. Χάρη στη συνδρομή επιστημονικών και επαγγελματικών ενώσεων, φυτεύθηκαν νέοι ελαιώνες, διευρύνθηκε εν μέρει το φάσμα ποικιλιών και εισήχθηκαν νέες τεχνικές παραγωγής και μεταποίησης των ελιών. Η συνάντηση μεταξύ της παράδοσης χιλιετιών και των νέων τάσεων σταδιακά οδήγησε στην αυξανόμενη εξειδίκευση των ελαιοπαραγωγών και των μεταποιητών της Ίστρια. Η μεγάλη τους περιέργεια, η τάση τους για καινοτομία και το πνεύμα άμιλλας μεταξύ τους τούς ώθησαν να εκμεταλλευτούν γρήγορα την ευκαιρία για να αναπτύξουν τις γνώσεις και τις δεξιότητες που είχαν συσσωρευθεί από γενιά σε γενιά.

Ιδιοτυπία του προϊόντος

Το ελαιόλαδο «Istarsko ekstra djevičansko maslinovo ulje» εκτιμάται και αναγνωρίζεται για την εξαιρετική του ποιότητα και τα οργανοληπτικά του χαρακτηριστικά, στη δημιουργία των οποίων συμβάλλουν πολυάριθμοι παράγοντες. Το ελαιόλαδο αυτό χαρακτηρίζεται από μετρίως έως έντονα αισθητή οσμή φρέσκιας ελιάς, η οποία συχνά συνδυάζεται με λιγότερο ή περισσότερο αισθητές φρουτώδεις νότες, καθώς και με αρώματα λαχανικών ή πράσινων τμημάτων φυτών (φύλλα, χλόη κ.λπ.). Το «Istarsko ekstra djevičansko maslinovo ulje» έχει αρμονική γεύση που θυμίζει φρέσκια και υγιή ελιά, γενικά μέτριας αίσθησης πικρού και πικάντικου.

Το «Istarsko ekstra djevičansko maslinovo ulje» είναι πλούσιο σε πτητικά συστατικά δομής C6 και C5 που του προσδίδουν το άρωμα φρέσκου και την πικρή και πικάντικη γεύση. Η πικρότητα και το πικάντικο του «Istarsko ekstra djevičansko maslinovo ulje» δεν οφείλονται ωστόσο αποκλειστικά στο γεγονός ότι είναι πλούσιο σε πτητικά συστατικά, αλλά επίσης στην υψηλή περιεκτικότητά του σε φαινολικά συστατικά τα οποία όχι μόνον επιδρούν θετικά στα οργανοληπτικά χαρακτηριστικά αλλά επίσης επηρεάζουν και τα διατροφικά χαρακτηριστικά και τη σταθερότητα του προϊόντος καθώς του προσφέρουν μεγαλύτερη αντοχή στην οξείδωση.

Μετά από μακρόχρονες έρευνες αποδείχθηκε επιστημονικά ότι το εξαιρετικά παρθένο ελαιόλαδο της Ίστρια έχει μεγάλη διατροφική αξία και επιβεβαιώθηκε ότι είναι πλούσιο όχι μόνον σε φαινολικά συστατικά αλλά επίσης και σε ελαϊκό οξύ. Το ελαιόλαδο «Istarsko ekstra djevičansko maslinovo ulje» έχει υψηλή περιεκτικότητα σε ελαϊκό οξύ (γενικά άνω του 74 %) και περιεκτικότητα σε λινολενικό οξύ κάτω του 10 %. Η ειδική χημική σύσταση του «Istarsko ekstra djevičansko maslinovo ulje», δηλαδή η υψηλή αναλογία ελαϊκού και λινολενικού οξέος (> 7) σε συνδυασμό με την υψηλή περιεκτικότητα σε φαινολικά συστατικά, συμβάλλει στην σταθερότητά του ως προς την οξείδωση.

Ένα άλλο σημαντικό χαρακτηριστικό του «Istarsko ekstra djevičansko maslinovo ulje» είναι η πολύ χαμηλή περιεκτικότητά του σε ελεύθερα λιπαρά οξέα και ο χαμηλός του δείκτης υπεροξειδίων.

Αιτιώδης σχέση που συνδέει τη γεωγραφική περιοχή με το προϊόν

Καθώς η χερσόνησος της Ίστρια βρίσκεται στο βορειότερο άκρο της περιοχής ελαιοκαλλιέργειας θα μπορούσε να θεωρηθεί ότι οι συνθήκες δεν είναι ευνοϊκές. Από τη Ρωμαϊκή εποχή ωστόσο, αναγνωρίζεται ως ιδανική περιοχή για την ελαιοκαλλιέργεια και την παραγωγή ελαιολάδου υψηλής ποιότητας. Ο μεγάλος αριθμός ποικιλιών που καλλιεργούνται στη χερσόνησο της Ίστρια μαρτυρεί, εμμέσως, ότι η περιοχή είναι κατάλληλη για την ελαιοκαλλιέργεια. Δεδομένου ότι, ανεξαρτήτως των ποικιλιών που συμμετέχουν στην παραγωγή του, το ελαιόλαδο «Istarsko ekstra djevičansko maslinovo ulje» πληροί τις απαιτήσεις όσον αφορά τις διάφορες οργανοληπτικές και χημικές παραμέτρους που αναφέρονται στο σημείο 3.2, μπορεί κανείς να συμπεράνει ότι οι κλιματικές ιδιαιτερότητες της χερσονήσου της Ίστρια ασκούν σημαντική επιρροή στην ποιότητα και τα χαρακτηριστικά των λαμβανόμενων ελιών, καθώς και στα χημικά και οργανοληπτικά χαρακτηριστικά του ελαιολάδου.

Οι ιδιαίτερες κλιματικές συνθήκες που επικρατούν στην Ίστρια μεταφράζονται κυρίως σε υψηλή περιεκτικότητα σε μονοακόρεστο ελαϊκό οξύ στη συνολική σύσταση σε λιπαρά οξέα του «Istarsko ekstra djevičansko maslinovo ulje», καθώς το ελαιόδεντρο αντιδρά στις ψυχρότερες συνθήκες καλλιέργειες με αύξηση της σύνθεσης του ελαϊκού οξέος (Pannelli e. a., 1993, απόσπασμα από το έργο των O. Koprivnjak, I. Vrhovnik, T. Hladnik, Ž. Prgomet, B. Hlevnjak, V. Majetić Germek. Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam (Χαρακτηριστικά της θρεπτικής αξίας των ποικιλιών παραγωγής παρθένου ελαιολάδου Buža, Istarska bjelica, Leccino και Rosulja, Κροατική Εφημερίδα Τεχνολογίας Τροφίμων, Βιοτεχνολογίας και Διατροφολογίας) αριθ. 7 (2012), σ. 174).

Η πλούσια χημική σύσταση του «Istarsko ekstra djevičansko maslinovo ulje», η οποία χαρακτηρίζεται από υψηλή περιεκτικότητα σε πτητικά συστατικά που επηρεάζουν τα αρώματα χλωρού φυτού και, για ορισμένα από αυτά, την πικρότητα και το πικάντικο, καθορίζεται όχι μόνον από τις χρησιμοποιούμενες ποικιλίες ελιάς και από τις κλιματικές συνθήκες αλλά επίσης από τις διαδικασίες παραγωγής που χρησιμοποιούνται από τους ελαιοπαραγωγούς: συγκομιδή των ελιών σε πρώιμο στάδιο ωρίμασης και εφαρμογή καλών πρακτικών για την αποθήκευση και τη μεταποίηση των ελιών, καθώς και για την αποθήκευση του ελαιολάδου. Για τον λόγο αυτό, οι τοπικοί ελαιοκαλλιεργητές και μεταποιητές, οι οποίοι με την πάροδο των γενεών απέκτησαν και τελειοποίησαν τις γνώσεις τους και τις ικανότητές τους σε θέματα καλλιέργειας της ελιάς και παραγωγής και αποθήκευσης του ελαιολάδου, ασκούν μεγάλη επιρροή στην ποιότητα του προϊόντος.

Η διαδικασία παρασκευής συνίσταται στην πρώιμη συγκομιδή των ελιών, όταν οι καρποί είναι ακόμη τελείως ή εν μέρει πράσινοι και με σκληρή σύσταση, επηρεάζει σημαντικά τις ιδιότητες του ελαιολάδου και αποτελεί πλέον τμήμα των τεχνικών μέτρων που συνήθως εφαρμόζονται από τους ελαιοκαλλιεργητές της Ίστρια. Πράγματι, η πιο πρώιμη συγκομιδή επιτρέπει να αποφεύγεται η έκθεση των ελιών σε αρνητικές θερμοκρασίες που θα μπορούσαν να παγώσουν τους καρπούς καθώς και η προσβολή τους από τη δεύτερη ή τρίτη γενιά δάκου της ελιάς που, αν συνέβαιναν, θα έβλαπταν σοβαρά την ποιότητα του ελαιολάδου. Επιπλέον, το γεγονός ότι οι ελιές συγκομίζονται νωρίτερα στη διάρκεια του έτους έχει άμεσο θετικό αντίκτυπο στις χημικές παραμέτρους που είναι δείκτες ποιότητας και στα ιδιαίτερα γευστικά και οσφρητικά χαρακτηριστικά του ελαιολάδου της Ίστρια και συμβάλλει στη χαμηλή περιεκτικότητά του σε ελεύθερα λιπαρά οξέα και στις χαμηλές τιμές του δείκτη υπεροξειδίων και των δεικτών K [K. Brkić Bubola, O. Koprivnjak, B. Sladonja, D. Škevin, I. Belobrajić, Chemical and sensorial changes of Croatian monovarietal olive oils during ripening, European Journal of Lipid Science and Technology 114 (2012), σ. 1400].

Η αλληλεπίδραση όλων αυτών των φυσικών και ανθρώπινων παραγόντων προσφέρει στο προϊόν που φέρει την ονομασία προέλευσης «Istarsko ekstra djevičansko maslinovo ulje» τις ξεχωριστές ιδιότητες και την αρμονική γεύση του, όπου συνδυάζονται, σε καλή ισορροπία, οι πικές και πικάντικες νότες με τη φρουτώδη γεύση της ελιάς.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) ΕΕ L 343 της 14.12.2012, σ. 1.